CELEX: 32021D0812
Language: da
Date: 2021-05-10 00:00:00
Title: Rådets afgørelse (EU) 2021/812 af 10. maj 2021 om den holdning, der skal indtages på Den Europæiske Unions vegne i Associeringsudvalget i dettes handelssammensætning og i Associeringsrådet, der er nedsat ved associeringsaftalen mellem Den Europæiske Union og Det Europæiske Atomenergifællesskab og deres medlemsstater på den ene side og Georgien på den anden side, til en positiv udtalelse om den fuldstændige køreplan, som Georgiens regering har godkendt for gennemførelsen af lovgivning vedrørende offentlige udbud, og om anerkendelse af afslutningen af fase 1 i bilag XVI-B til associeringsaftalen

21.5.2021   
               
               
                  DA
               
               
                  Den Europæiske Unions Tidende
               
               
                  L 180/147
               
            
         RÅDETS AFGØRELSE (EU) 2021/812
         af 10. maj 2021
         om den holdning, der skal indtages på Den Europæiske Unions vegne i Associeringsudvalget i dettes handelssammensætning og i Associeringsrådet, der er nedsat ved associeringsaftalen mellem Den Europæiske Union og Det Europæiske Atomenergifællesskab og deres medlemsstater på den ene side og Georgien på den anden side, til en positiv udtalelse om den fuldstændige køreplan, som Georgiens regering har godkendt for gennemførelsen af lovgivning vedrørende offentlige udbud, og om anerkendelse af afslutningen af fase 1 i bilag XVI-B til associeringsaftalen
         RÅDET FOR DEN EUROPÆISKE UNION HAR —
         under henvisning til traktaten om Den Europæiske Unions funktionsmåde, særlig artikel 207, stk. 4, første afsnit, sammenholdt med artikel 218, stk. 9,
         under henvisning til forslag fra Europa-Kommissionen, og
         ud fra følgende betragtninger:
         
                     (1)
                  
                  
                     Associeringsaftalen mellem Den Europæiske Union og Det Europæiske Atomenergifællesskab og deres medlemsstater på den ene side og Georgien på den anden side (1) (»aftalen«) blev indgået af Unionen ved Rådets afgørelse (EU) 2016/838 (2) og trådte i kraft den 1. juli 2016.
                  
               
                     (2)
                  
                  
                     I aftalens artikel 145, stk. 1, fastsættes det, at Georgien skal forelægge Associeringsudvalget i dettes handelssammensætning en fuldstændig køreplan for gennemførelsen af lovgivningen vedrørende offentlige udbud i Georgien med tidsplaner og delmål, der skal indeholde alle reformer med henblik på lovgivningsmæssig tilnærmelse til gældende EU-ret.
                  
               
                     (3)
                  
                  
                     I henhold til aftalens artikel 145, stk. 2, er det nødvendigt med en positiv udtalelse fra Associeringsudvalget i dettes handelssammensætning for, at den fuldstændige køreplan kan fungere som referencedokument for gennemførelsen af den lovgivningsmæssige tilnærmelse af Georgiens lovgivning vedrørende offentlige udbud til gældende EU-ret om offentlige udbud.
                  
               
                     (4)
                  
                  
                     I henhold til aftalens artikel 146, stk. 2, foretages tilnærmelsen til gældende EU-ret i de på hinanden efterfølgende etaper, der er fastsat i bilag XVI-B til aftalen. Associeringsudvalget i dettes handelssammensætning, jf. aftalens artikel 408, stk. 4, skal evaluere gennemførelsen af hver etape, som, når Associeringsudvalget har afgivet en positiv vurdering, skal knyttes sammen med den gensidige indrømmelse af markedsadgang som anført i bilag XVI-B til aftalen.
                  
               
                     (5)
                  
                  
                     Associeringsudvalget i dettes handelssammensætning skal vedtage en afgørelse i overensstemmelse med artikel 11, stk. 2, i dets forretningsorden, der er fastsat i bilag II til afgørelse nr. 1/2014 vedtaget af Associeringsrådet EU-Georgien (3), og afgive en udtalelse om den fuldstændige køreplan, som Georgiens regering har godkendt, samt en vurdering af den foreløbige tilnærmelse af den georgiske lovgivning til gældende EU-ret i forbindelse med afslutningen af fase 1, jf. bilag XVI-B til aftalen. Køreplanen blev godkendt af Georgiens regering ved dekret nr. 536 af 31. marts 2016 udstedt af Georgiens regering »Vedrørende de ændringer inden for offentlige udbud, der påtænkes foretaget i overensstemmelse med forpligtelserne mellem Georgien og EU inden for rammerne af aftalen om et vidtgående og bredt frihandelsområde (DCFTA)« som ændret ved dekret nr. 154 af 22. januar 2018 og dekret nr. 974 af 12. juni 2020 udstedt af Georgiens regering.
                  
               
                     (6)
                  
                  
                     Efter anerkendelsen af, at fase 1 som fastlagt i bilag XVI-B til aftalen er afsluttet, skal Associeringsrådet i overensstemmelse med artikel 11, stk. 2, i dets forretningsorden, der er fastsat i bilag I til afgørelse nr. 1/2014 vedtaget af Associeringsrådet EU-Georgien, træffe en afgørelse om indrømmelse af gensidig markedsadgang, i overensstemmelse med bilag XVI-B til aftalen, for statslige myndigheders indkøbskontrakter.
                  
               
                     (7)
                  
                  
                     Den holdning, der skal indtages på Unionens vegne i Associeringsudvalget i dettes handelssammensætning og i Associeringsrådet, bør fastlægges, da de påtænkte afgørelser får bindende virkning for Unionen —
                  
               VEDTAGET DENNE AFGØRELSE:
         
            Artikel 1
            Den holdning, der skal indtages på Unionens vegne i Associeringsudvalget i dettes handelssammensætning til den fuldstændige køreplan, som Georgiens regering har godkendt, og afslutningen af fase 1, jf. bilag XVI-B til aftalen, baseres på udkastet til afgørelse vedtaget af Associeringsudvalget i dettes handelssammensætning (4).
         
         
            Artikel 2
            Den holdning, der skal indtages på Unionens vegne i Associeringsrådet til indrømmelsen af gensidig markedsadgang i overensstemmelse med bilag XVI-B til aftalen, baseres på udkastet til afgørelse vedtaget af Associeringsrådet  (4).
         
         
            Artikel 3
            Denne afgørelse træder i kraft på dagen for vedtagelsen.
         
         
            Udfærdiget i Bruxelles, den 10. maj 2021.
            
               
                  På Rådets vegne
               
               J. BORRELL FONTELLES
               
                  Formand
               
            
         
         
            (1)  EUT L 261 af 30.8.2014, s. 4.
         
            (2)  Rådets afgørelse (EU) 2016/838 af 23. maj 2016 om indgåelse på Den Europæiske Unions vegne af associeringsaftalen mellem Den Europæiske Union og Det Europæiske Atomenergifællesskab og deres medlemsstater på den ene side og Georgien på den anden side (EUT L 141 af 28.5.2016, s. 26).
         
            (3)  Afgørelse nr. 1/2014 vedtaget af Associeringsrådet EU-Georgien af 17. november 2014 om vedtagelse af dets forretningsorden og associeringsudvalgets samt underudvalgs forretningsordener [2015/2261] (EUT L 321 af 5.12.2015, s. 60).
         
            (4)  Jf. dokument ST 7791/21 på http://register.consilium.europa.eu.